**ГОД И Ш Е Н ОТЧ ЕТ**

 **за дейността на НЧ”Напредък 1884”гр.Килифарево**

 **за 2022 година**

 **УВАЖАЕМИ ГОСПОДА,**

 Българските читалища като традиционни, самоуправляващи се местни организации, притежават изключителен потенциал за стимулиране на устойчиво регионално и местно развитие. Тяхната роля отива далеч отвъд изграждането и съхраняването на местната културна идентичност. Чрез многообразието от продукти, услуги и инициативи в сферата на културата, информацията, образованието, социализацията и гражданското общество, те се превръщат в изключителен фактор за изграждане на общество на знанието, фактор за развитие на даден регион, съдействат за повишаване на качеството на живот на своите общности и граждани.

Голям принос за повишаване знанието и културата на населението , както и пропагандирането на книжния фонд е читалищната библиотека, която близо 140 години читалището поддържа, като единствена на територията на града. От 2016 година с Удостоверени № 1437 е вписана в информационния регистъра на обществените библиотеки към Министерство на културата. Дейността и е подчинена на читателските интереси и търсения, като обслужва различни категории читатели. От 2004г. се помещава в нова сграда, заедно с изложбената зала „Янко Маринов” – дарение на наш съгражданин. От 2006г. започва работа с електронен каталог E – lib, от 2009 г.работи по проект „Глобални библиотеки България”, а от месец юни 2014г. се обединиха двата отдела за деца и възрастни в обща сграда, в светли и просторни зали на ул.”Ал.Стамболийски”-10. Библиотеката е обзаведена със съвременни технически и комуникационни средства, с оборудвана интернет зала, която е на свободен достъп за ползватели на библиотеката. Книжният фонд периодически се обновява от собствени средства, дарения и спечелени проекти. Изготвят се библиографски справки по искане на читатели, витрини във връзка с бележити дати и годишнини, изложби, четения, открити уроци с ученици и деца от детската градина, а традиция стана в детския отдел на библиотеката да се приемат нови читатели - малките първокласници, като им се връчват читателски дневници, с цел зараждане и интерес към книгата. От 2021г. по продължение на съвместна инициатива между Председателя на Общинския съвет г-н Венислав Спирдонов и Регионална народна библиотека П.Р.Славейков” Велико Търново стартира кампания под надслов”Ела в читалищната библиотека”. Идеята е за насърчаване на любовта към книгите, четенето и увеличението на книжното богатство, чрез поощряване на дарителството за читалищните библиотеки. Тук е мястото да отбележа, че вече втора година читалищното настоятелство дарява книги на библиотеката в ОУ”Н.Рилски” при откриване на учебната година под мотото ”С книга, вместо букет цветя” и за празника на училището, с цел обогатяване на библиотечния фонд.

 През 2022 година в библиотека са закупени и набавени от дарения и проекти 103 библиотечни единици; читателите са 301, като до 14г.- 63; над 14г. – 238. На разположение са годишните течения на Държавен вестник от 1970 г. до днес. Абонамента е ограничен до «Държавен вестник» и един от общинските - вестник »Борба». Към момента библиотеката притежава 20458 тома научна, художествена и детска литература. Библиотечните документи са инвентирани и заведени в Книгата за движение на библиотечния фонд. Основна цел в библиотечната дейност е привличане на читатели от най- ранна детска възраст. Затова се провеждат информационни уроци с учениците от началния курс, в които те се запознават с библиотеката и се създава интерес към четенето на книги. Освен това библиотекарят запознава младите читатели с наличните енциклопедии по география, справочници, които се предоставят за ползване в читалнята. Благодарение на проекта „Глобални библиотеки” имаме възможност да разширяваме обслужването на читателите ни по нетрадиционен начин, като следим посещенията в компютърната зала и оказваме компетентна помощ на посетителите. Библиотеката е място, което дава достъп на всички категории читатели, дори и в епидемична обстановка при спазване на защитни мерки. Всички проведени от читалището мероприятия се осъществяват и с участнието на библиотечните работници .В навечерието на коледните и пролетни празници, библиотеката става детска работилница за изработка на сурвакници, новогодишни подаръци, картички и мартеници, където активно участват учениците от началните класове.

Друг съществен момент в дейността на читалището е **Любителско художествено творчество**

 През творческия сезон 2021/2022 година работиха групата за обработен фолклор ”Гайтани”, квартет ”Килифарево”, трио ”Чар”, дует „Иванови” , група за градски песни”Балкански полъх”, всички под ръководството на Делян Пенчев. Възстановиха се репетициите през този сезон и с танцова формация „Фолклория” под ръководството на хореографа Полина Нейкова и се откри Клуб за изработване на предмети с квилинг и декупаж под ръководството на Стела Георгиева с участието на деца от училището в града.Продължи дейността на Клуб „Традиции” с ръководител Роман Петров и Коледарската група под ръководството на Марияна Иванова. Усилията на всички групи основно бяха насочени в организацията и изпълнението на дейностите заложени в културната програма. На всички е известно, че поради епидемичната обстановка съставите започнаха своите репетиции от м.февруари, но това не попречи на групите да вземат участие в различни културни прояви и фестивали, в общината и страната.

Фолклорна **група „Гайтани” и дует „Иванови”** участваха в Общинския песенен празник „Сладкопойна чучулига” с.Беляковец; Златен медал за групата и сребърен на дуета за участието им в НФФ „Северняшка китка” гр.Павликени и участие в концертната програма по повод 185 г. от рождението на Васил Левски и 20 години преоткриване на НЧ ”В.Левски 1931” с. Кладни дял и др.;

**Група „Балкански полъх” и трио „Чар”** се завърнаха с два златни медала, наградата на кмета и Диплом за най-добър съпровод от трети национален фестивал на градската песен „Аз съм мома Беленчанка” гр.Бяла, обл.Русе; Второ място за трио „Чар” от ХIV-ти национален празник на градската песен „Ямболска есен-2022” гр.Ямбол; участие в Общинския празник на градската песен ”Засмяна пролет и отбелязване 135-годишнината от основаването на НЧ ”Съгласие-Дебелец” град Дебелец; в концертната програма по повод 185 години от рождението на В.Левски и 20 г. преоткриване на НЧ „В.Левски1931” с.Кладни дял Участие в Коледните концерти на открито в парк „Марно поле” В.Търново и др.

Възстановената след две годишно прекъсване **ТФ”Фолклория”** участва в ХХI-то издание на НФФ ”Насред мегдана в Арбанаси” с.Арбанаси,Общинския празник на фолклорното танцово изкуство В.Търново и най-дългото хоро, съвместно с ТФ „Белонога”.Заедно двете формации се представиха в празника на тиквата, ореха, меда и плодородието в с.Иванча, общ.Полски Тръмбеш; VIII НФФ „С хоро и песен във Водица всяка есен”с.Водица, общ.Попово и в празничния концерт посветен на 135-годишнината от основаването на НЧ”Съгласие-Дебелец” гр.Дебелец. Групата взе участие и в концерта по повод 95 години от основаването на НЧ ”Просвета 1926” с.Вонеща вода и 115 години от гибелта на легендарния Филип Тотю.

 Новосформираният **Клуб** за изработване на предмети **с квилинг и декупаж** под ръководството на Стела Георгиева се представи отлично в онлайн конкурсите за сувенири „Шарен Великден” с.Ситово, Силистренско и „Великден в нашия дом” гр.Тутракан. Получи второ място от Коледния конкурс, в категория „Ръчно изработени коледни украшения” от НЧ ”Христо Ботев 1941” с.Васильово, общ.Тетевен. Децата от клуба изработиха картички за 8-ми март и Коледа, които бяха подарени на редовните читатели в библиотеката за празниците.

 Създадения **Клуб ”Традиции**” към читалището продължава своята дейност и участва активно в празника на лозаря „Трифон Зарезан”, изложбата на мартеници, рисуването на яйца, похода до Килифаревския манастир. Клубът бе удостоен с второ място от втория национален кулинарен конкурс „Великденски традиционни козунаци” с.Цар Самуил, общ.Силистра. Активно взе участие и в шестото издание на Националния конкурс за хумористичен фолклор”Усукано по килифарски,2022”.

 **Коледарската група** към читалището съществува от 2001 година. След две годишно прекъсване в дните около коледните празници обходи домовете на нашите съграждани. Повечето домове са отворени за коледарите, а стопаните ги даряват според обичая. Тази година и жителите на с. Ялово посрещнаха коледарите, като с песни и наричания ги благославяха за здраве и берекет през Новата Година, а стопаните ги дариха щедро.

 Вратите на читалището са винаги отворени за организиране на мероприятия от всички институции, работещи на територията на града - кметство, училище, младежки дом, детска градина, център за работа с деца, градски музей, клуб на пенсионера.

 Читалището активно участва в организацията и провеждането на мероприятията организирани за празника на града – детски пленер «Зелено Килифарево», общинския воден празник с подкрепата на БЧК, демонстрация на водолази -ПБЗН, вечер на музеите , тържествения концерт, а в последните години основен елемент от празничната програма стана провеждането на Националния конкурс за хумористичен фолклор «Усукано по килифарски». Ежегодно Младежката театрална трупа с режисьор Саид Джамбазов към Младежкия дом в Килифарево радват своите почитатели с нова театрална постановка в началото на всеки творческия сезон от сцената на читалището. Всяка година нашето училище организира благотворителен Великденски концерт и изложба-базар на предмети, изработени от ученици, а тази година с тържествен концерт бе отбелязана 70-годишнината от основаването на Детска градина «Надежда» в Килифарево. Училището, Младежкия дом и Историческия музей активно участват в увеселителните празници за Деня на детето – 1 юни, Деня на будителите – 1 ноември ,Европейска ваканция на открито, Празника на града, Коледно-новогодешните празници, обичаите «Благовещение», Лазаруване, Коледуване. Всяка година на 24 май – Деня на българската просвета и култура се връчват отличия и подаръци на най-изявените ученици от кмета на града.

 Вратите на читалището са отворени за организиране на мероприятия от гостуващи състави, макар и да са малко, поради известни за всички ни причини.

Любителския театър «Симеон Иванов» при НЧ »Съгласие-Дебелец» град Дебелец гостува на килифарска сцена с комедията «Големите пари» от Алън Ейкбор с режисьор Милен Иванов, а Самодейци от НЧ»Пламък 2016» гр.Велико Търново се представиха в предизборната среща на партия «Възраждане» през м.септември.

 Не бива да подминаваме истината, че през последните години, читалищната дейност донякъде се измести от различните медии и интернет, но читалищетотрябва да продължи да съществува.

 Читалище»Напредък 1884» е член на Съюза на народните читалища, на Съюза на библиотечните и информационни работници на фондация «Глобални библиотеки», а от 2016г. читалището е вписано под № 123 в Публичния регистър на народните читалища.

 Една от основните задачи, която стои пред читалищното ръководството е поддържането на **МАТЕРИАЛНАТА БАЗА.** През изминалата година се освежиха отново колоните пред двата входа на сградата и неколкократно бяха подменяни водосточни тръби, но вандалските прояви на група ученици и младежи от града не спират. Продължава да се драска по стените, което остава трайни последици по фасадата на сградата и да се ритат и премахват водосточните тръби. Неколкократно сме уведомявали местната власт и органите на властта, но последиците са видни….. Надяваме се, че съответните органи ще предприемат мерки за разрешаване на проблема. Не трябва да забравяме, че всяко отстраняване на вандалска проява е свързана със средства, а в повечето случаи да не казваме и винаги се заплаща от читалището.Частично беше извършен ремонт – покрив на складово помещение. Подменени бяха греди, летви и фазера на тавана. Извършени бяха кърпеж и мазилка на една от гримьорните и тоалетната на сцената. Латексово боядисване на същите и мокрото помещение в другото сервизно помещение. Материалната база е в сравнително добро състояние и не остава нищо друго, освен читалищните служители да продължат и в бъдеще да се грижат най- прецизно за целия имот като тяхна собственост, с цел опазването и.

 Читалището се **ФИНАНСИРА** от държавна субсидия, която е регламентирана за субсидирана бройка. Общината отпуска допълнително еднократна сума за любителски състав и за клуб. Допълнителни средства в читалището постъпват от наеми, рента, членски внос, спечелени проекти, вход, дарения и спонсорство, но въпреки целесъобразните и ефективни разходи, които се правят, средствата са ограничени. С решение на настоятелството от началото на 2022 година на незаетата бройка - библиотекар се назначи млад, енергичен и ентусиазиран човек с необходимия ценз за това, който ръководи и клуб за изработване на предмети с квилинг и декупаж вече втори сезон.

 Финансовата дисциплина през отчетния период се спазва. От 2013г. счетоводството на читалището се води от счетоводна къща, като и Проверителната комисия редовно следи за нередности. До сега не са констатирани нарушения. Ежегодно се прави инвентаризация на имуществото и негодното и похабено се бракува.

 През годините Читалището се утвърди като устойчива, действаща институция, която има възможност и трябва да работи. Без да мислим, че сме направили всичко възможно и сме постигнали изключителни резултати, можем спокойно да кажем, че в обикновените делници и празници работихме за хората, и че за постигане на още по-добри резултати разчитаме на всички вас, членовете на читалищното настоятелство, самодейците и доброволци.

 Председател:

НЧ”Напредък 1884”